Եվգենյա Կանաևա

Եվգենյա Օլեգովնա Կանաևա OMF (, ). ռուս գեղարվեստական մարմնամարզուհի, ով ոսկե մեդալներ է նվաճել երկու օլիմպիադաներում, աչքի ընկել կատարումների բարդությամբ ու նրբագեղությամբ։ Աշխարհում միակ գեղարվեստական մարմնամարզուհին է, ով երկու օլիմպիադաներում անընդմեջ հաղթողի տիտղոսը նվաճել է թե՛ ընդհանուր հաշվարկով և թե՛ անխտիր բոլոր վեց մրցաձևերում։ Ընդ որում՝ 2008 թվականի ամառային օլիմպիական խաղերում երկրորդ տեղը գրաված իր մրցակցին՝ Իննա Ժուկովային ընդհանուր հաշվարկում գերազանցել է 3,75 միավորով, իսկ 2012 թվականի օլիմպիադայում կրկնելով այդ նվաճումը՝ դարձել է նաև օլիմպիական ոսկի նվաճած ամենաբարձր տարիք ունեցող գեղարվեստական մարմնամարզուհին։ 2013 թվականի հուլիսի 4-ին արժանացել է «Արդար մրցախաղի համար» միջազգային մրցանակի։

Կանաևան ռեկորդ է սահմանել աշխարհի և Եվրոպայի չեմպիոնուհու տիտղոսները ամենից շատ նվաճելու առումով (համապատասխանաբար՝ 17 և 13 անգամ)։ Ճապոնիայի Միե քաղաքում 2009 թվականին անցկացված աշխարհի առաջնության մրցումներում նա ևս մեկ նվաճում արձանագրեց՝ դառնալով առաջին գեղարվեստական մարմնամարզուհին, ում հաջողվել է աշխարհի չեմպիոնուհի հռչակվել և՛ ընդհանուր հաշվարկով և՛ բոլոր վեց մրցաձևերում։ Մարզական այդ նվաճումը կրկնել է 2011 թվականին Ֆրանսիայի Մոնպելիե քաղաքում կայացած աշխարհի առաջնությունում։

Եվգենյա Օլեգովնան միակ մարմնամարզուհին է, ով կարողացել է մրցավարական 30 միավորանոց համակարգով հասնել բարձրագույն ցուցանիշի, ընդ որում՝ դա արել է երկու անգամ՝ Գրան պրի մրցաշարերում՝ 2011 թվականին՝ Բռնոյում և 2012 թվականին՝ Ֆորառլբերգում։

2009 թվականին Կանաևային շնորհվել է Ռուսաստանի վաստակավոր մարզիկի կոչում։ 2012 թվականի ամառային օլիմպիական խաղերից հետո՝ օգոստոսի  15-ին նա պարգևատրվել է «Հայրենիքին մատուցած ծառայությունների համար» 4-րդ աստիճանի շքանշանով։ Ընդ որում՝ այդ բարձր պարգևը նրան, ինչպես նաև՝ մի խումբ այլ առաջատար մարզիկների Կրեմլում, հանդիսավոր պայմաններում հանձնել է անձամբ Ռուսաստանի Դաշնության նախագահ Վլադիմիր Պուտինը։

Պատկերասրահ

Ծանոթագրություններ

Արտաքին հղումներ 

 Evgenia Kanaeva Profile  
 Zhenya Kanaeva Gymnasium (Evgenia Kanaeva unofficial fans website)
 Rhythmic Gymnastics Results

Օլիմպիական չեմպիոններ
Մարզուհիներ
2012 թվականի Ամառային օլիմպիական խաղերի չեմպիոններ
2008 թվականի Ամառային օլիմպիական խաղերի չեմպիոններ